În luna mai a anului 2014, fotograful Mert Alas a postat pe contul lui de Instagram că ar fi ascultat noul album al Madonnei, dar "Billboard" a clarificat că artista încă lucrează la acesta în Los Angeles. Un fragment de 50 de secunde dintr-un instrumental a apărut pe internet, mass-media afirmând că ar fi al Madonnei; fragmentul s-a dovedit a fi al DJ-ului olandez Sander Kleinenberg din cântecul său „We Are Superstars”. Oseary a confirmat că Madonna așteaptă cu nerăbdare o dată de lansare a albumului pentru 2015. Cu toate acestea, la 28 noiembrie 2014, două cântece numite „Rebel Heart” și „Wash All Over Me” au apărut în mod misterios pe internet; piesele au fost șterse imediat iar Oseary a cerut ajutor în a afla sursa scurgerilor de informații printr-o postare pe contul său de Twitter. Pe 17 decembrie 2014, treisprezece cântece au apărut pe internet, precum și coperta albumului care s-ar fi numit "Iconic". Madonna a clarificat că piesele erau versiunile demo ale unor înregistrări anterioare, descriind această scurgere de informații ca „un viol artistic”. Cântăreața a fost, de asemenea, criticată pentru referirea furtului ca „un act de terorism”, din cauza unor evenimente recente: masacrul de la Peshawar și criza ostaticilor din Sydney. Madonna a declarat într-un interviu pentru "Billboard" că, după acest incident, echipa ei a încercat să recupereze piesele direct de la sursă, însă s-au decis imediat să lanseze piesele finalizate. Făcând referire la atacul informatic asupra serverelor companiei Sony Pictures, cântăreața a fost critică pe internet, aceasta explicând că incidentul a determinat-o să-și securizeze laptopul, HDD-urile și să-și dezactiveze Wi-Fi-ului. „Voiam să-mi planific totul în avans. Lansarea single-ului, filmarea unui videoclip, voiam să încep a vorbi despre piesele mele. Și, știi, să mă pregătesc pentru lansarea albumului și să fie totul aranjat... Dar am rămas fără alegere”, a adăugat ea.